**Анато́ль Іва́навіч Нічка́саў** (19 чэрвеня 1955, Новасібірск, РСФСР) — беларускі дзяржаўны дзеяч, былы міністр архітэктуры і будаўніцтва Беларусі (2010—2013).

Біяграфія
---------

У 1978 годзе скончыў Новасібірскі інжынерна-будаўнічы інстытут. Працоўную дзейнасць пачаткаў у 1972 чарцёжнікам-канструктарам інстытута «Сібакадэмпраект». З 1978 працаваў архітэктарам у Новасібірскім аддзяленні інстытута «УНДПІЭТ[ru]».

У 1981 па запрашэнні Бабруйскага гарвыканкама працаваў старэйшым архітэктарам у інстытуце «Магілёўграмадзянпраект». У 1983 годзе быў прызначаны на пасаду намесніка галоўнага архітэктара г. Бабруйска, адначасова з’яўляўся галоўным ландшафтным архітэктарам Бабруйскага гарвыканкама. У 1986 быў прызначаны начальнікам архітэктурна-планіровачнага ўпраўлення Бабруйскага гарвыканкама — галоўным архітэктарам г. Бабруйска.

У 1990—1992 гадах працаваў на пасадзе начальніка аддзела горадабудаўніцтва — намесніка начальніка Галоўархітэктуры Дзяржбуда БССР. У 1992—1994 гадах дырэктар інстытута «Мінскграмадзянпраект». Акрамя прафесійных пытанняў займаўся таксама пытаннямі структурнай перабудовы і функцыянавання інстытута ў новых гаспадарча-эканамічных умовах. З чэрвеня па верасень 1994 з’яўляўся старшынёй Камітэта архітэктуры Мінгарвыканкама і галоўным архітэктарам г. Мінска.

У верасні 1994 года прызначаны на пасаду намесніка Міністра архітэктуры і будаўніцтва Рэспублікі Беларусь. З 29 снежня 2010 па 10 верасня 2013 года — Міністр архітэктуры і будаўніцтва Рэспублікі Беларусь.

У верасні 2013 года прызначаны Надзвычайным і Паўнамоцным Паслом Рэспублікі Беларусь у Рэспубліцы Казахстан. 

25 чэрвеня 2020 года быў адпраўлены ў адстаўку.

Валодае англійскай мовай.

Дзейнасць
---------

З’яўляўся старшынёй камісіі па горадабудаўніцтве Міжурадавага савета па супрацоўніцтве ў будаўнічай дзейнасці краін СНД. Член Беларускага Саюза архітэктараў з 1985 года. Акадэмік Расійскай акадэміі архітэктуры і будаўнічых навук.

Узначальваў распрацоўку законаў Рэспублікі Беларусь «Аб асновах архітэктурнай і горадабудаўнічай дзейнасці ў Рэспубліцы Беларусь», «Аб архітэктурнай, горадабудаўнічай і будаўнічай дзейнасці ў Рэспубліцы Беларусь».

Аўтавакзал у Бабруйску
З’яўляўся кіраўніком аўтарскіх калектываў і прымаў непасрэдны ўдзел у праектаванні і будаўніцтве наступных буйных архітэктурных аб’ектаў: жылога гарадка Рось Гродзенскай вобласці для ваеннаслужачых, пераселеных з Германіі; жылога раёна «Алімпійскі» па вул. Вясёлкавай у г. Мінску; летняга амфітэатра культурнага цэнтра «Славянскі базар» у г. Віцебску; шматфункцыянальна культурна-спартыўнага комплексу «Мінск-Арэна»; комплексу будынкаў штаб-кватэры Нацыянальнага Алімпійскага камітэта; жылых раёнаў «Гуасімаль» і «Лібертадор» у г. Маракай у Венесуэле.

Пад яго непасрэдным кіраўніцтвам у 2011—2013 завершана рэалізацыя інвестыцыйных праектаў па будаўніцтве тэхналагічных ліній па вытворчасці цэменту ў ААТ «Беларускі цэментавы завод», ААТ «Краснасельскбудматэрыялы», ААТ «Крычаўцэментнашыфер», мадэрнізацыя дзеючай лініі флоат-шкла ў ААТ «Гомельшкло», 5-й тэхналагічнай лініі на РУП «Граніт», распачата будаўніцтва Сітніцкага горна-ўзбагачальнага камбіната.

Пражывае ў Мінску па вул. Грыбаедава, 10.

Сям’я
-----

Жанаты, мае траіх дзяцей.

Узнагароды і ганаровыя званні
-----------------------------

* Старшыня камісіі па горадабудаўніцтве Міжурадавага Савета па супрацоўніцтве ў будаўнічай дзейнасці краін СНД;
* Акадэмік Расійскай Акадэміі архітэктуры і будаўнічых навук;
* Ганаровы будаўнік Расійскай Федэрацыі;
* Член Саюза архітэктараў Беларусі;
* Лаўрэат Дзяржаўнай прэміі Рэспублікі Беларусь у галіне літаратуры, мастацтва і архітэктуры (1998, у сааўтарстве) — *за архітэктуру жылога гарадка Рось Ваўкавыскага раёна Гродзенскай вобласці, здадзенага ў эксплуатацыю ў 1994—1997 гадах*;
* Заслужаны будаўнік Рэспублікі Беларусь.
* Падзяка Прэзідэнта Рэспублікі Беларусь.

За жылы комплекс «Алімпійскі» ў 2000 годзе узнагароджаны медалём «За працоўныя заслугі».

Зноскі
------

1. 1 2 3 4 5 6 7 8 9 10 11  Ничкасов Анатолий Иванович // Кто есть Кто в Республике Беларусь. Архитекторы Беларуси. / Редакционный совет: И. В. Чекалов (пред.) и др. — Минск: Энциклопедикс, 2014. — 140 с. — ISBN 978-985-7090-29-7. (руск.)
2. ↑  Указ Прэзідэнта Рэспублікі Беларусь № 704 ад 29 снежня 2010 "Аб прызначэнні членаў Урада Рэспублікі Беларусь" (руск.).
3. ↑  А.Нічкасаў назначаны паслом Беларусі ў Казахстане **(нявызн.)**.(недаступная спасылка)
4. ↑  Архіўная копія (руск.)(недаступная спасылка).  Национальный правовой Интернет-портал Республики Беларусь (25 чэрвеня 2020). Архівавана з першакрыніцы 22 ліпеня 2020. Праверана 22 ліпеня 2020.

Літаратура
----------

* Ничкасов Анатолий Иванович // Кто есть Кто в Республике Беларусь. Архитекторы Беларуси. / Редакционный совет: И. В. Чекалов (пред.) и др. — Минск: Энциклопедикс, 2014. — 140 с. — ISBN 978-985-7090-29-7. (руск.)

Спасылкі
--------

* Нічкасаў Анатоль Іванавіч на сайце анлайн-энцыклапедыі «Беларусь у асобах і падзеях»

| ⛭Міністры архітэктуры і будаўніцтва Рэспублікі Беларусь |
| --- |
| Старшыні Дзяржаўнага камітэта па архітэктуры і будаўніцтву (1991—1994) | Юрый Пуплікаў (1991—1993) • Рыгор Цішкевіч (1993—1994) |
| Міністры архітэктуры і будаўніцтва (з 1994) | Генадзь Навіцкі (1994—1997) • Віктар Вятроў (1997—1999) • Генадзь Курачкін (1999—2006) • Аляксандр Селязнёў (2006—2010) • Анатоль Нічкасаў (2010—2013) • Анатоль Чорны (2013—2018) • Дзмітрый Мікулёнак (2018—2020) • Руслан Пархамовіч (2020—) |

| ⛭Надзвычайныя i Паўнамоцныя Паслы Рэспублiкi Беларусь у Рэспубліцы Казахстан |
| --- |
| Пачатак дыпадносінаўАдкрыццё пасольства | 16 верасня 1992  1997 |
| Паслы | Ларыса Пакуш (1997—2006) • Васіль Гапееў (2006—2010) • Валерый Брылёў (2010—2013) • Анатоль Нічкасаў (2013—2020) • Павел Уцюпін (з 2020) |

|  |  |
| --- | --- |
| ⚙️   Слоўнікі і энцыклапедыі | OpenSanctions |
| Нарматыўны кантроль | БАП: 138818 |